Van der Westhuizen, Henco (2013-12)
AFRIKAANSE OPSOMMING: Dié studie word onderneem in die gees van 'n opbloei in die werke oor die Heilige Gees aan die een kant, en 'n Analphabetisierung, 'n gebrekkige vermoë om oor die Gees te dink en praat aan die ander kant, op soek na maniere om wél teologies verantwoordelik oor die Gees na te dink. Die studie fokus spesifiek op die Duitse sistematiese teoloog Michael Welker se Teologie van die Gees en wil die struktuur van dié Teologie ondersoek en in diepte ontleed. In hoofstuk I word getoon dat die verhouding tussen die Gees en die Woord as die saadbed van Welker se Teologie van die Gees gesien kan word. Hierdie agtergrond is onontbeerlik om Welker se teologie te verstaan, omdat hierdie realistiese teologie as beste tipering van sy metodologie dien. In hoofstuk II word die begrip van "Selbstlosigkeit" gebruik om hierdie Teologie van die Heilige Gees te ondersoek. Die Gees, volgens Welker, só word geargumenteer, is selfloos. In die hoofstuk word die verhouding tussen die Gees en Christus in diepte bestudeer. In hoofstuk III word die gelaaide begrippe, "sozial", "soziale Sphäre", en "öffentlich" gebruik om die struktuur van sy Teologie van die Heilige Gees verder te beskryf. Die Gees vestig 'n sosiale sfeer in die wêreld, wat Welker ook beskryf as die "publieke persoon" van die Gees. In hoofstuk IV word die besondere aard van hierdie selflose en sosiale Gees dan ondersoek. Waar die interkonneksie tussen die Gees en die Seun en die Gees en die Skepper ontleed is, word in hierdie hoofstuk gefokus op dit wat Welker in besonder aan die Heilige Gees toeskryf. In die hoofstuk word die Gees in die lig van die belydenis van die kerk van alle tye en streke ondersoek, en word dit duidelik dat die self in die sfeer van die Gees geken word aan self-kritiek, sosiale sensitiwiteit, en sosiale kritiek. Ten slotte word aangedui dat en hoe Welker sy denkraamwerk oor die Gees doelbewus ontwikkel in die lig van die verhouding tussen die denkraamwerke van Schleiermacher en Barth.
Please refer to this item in SUNScholar by using the following persistent URL: http://hdl.handle.net/10019.1/85805